**Metastaser med ukjent utgangspunkt: Begrunnet mistanke - kriterier for henvisning til pakkeforløp**

Foreligger begrunnet mistanke om kreft skal pasienten henvises til pakkeforløp. I noen tilfeller vil det være til Pakkeforløp for metastaser med ukjent utgangspunkt og i andre tilfeller til organspesifikke pakkeforløp.

**Begrunnet mistanke om metastase i lymfeknute – kriterier for henvisning til pakkeforløp for metastaser med ukjent utgangspunkt**

Ved palpable eller bildediagnostisk patologiske lymfeknuter med eller uten verifisert histologi/cytologi, henvises pasienten til Pakkeforløp for metastaser med ukjent utgangspunkt, dersom ett av følgende kriterier er oppfylt:

* Lymfeknuter uten lokalisasjon eller klinisk mistanke som tilfredsstiller kriterier for direkte henvisning til organspesifikt pakkeforløp
* Lymfeknuter som er utredet i annet pakkeforløp, og utredningen ikke gir organspesifikk diagnose

**Begrunnet mistanke om metastase i leveren – kriterier for henvisning til Pakkeforløp for metastaser med ukjent utgangspunkt**

Ved bildediagnostisk påvist mistanke om metastase i lever med eller uten palpabel hepatomegali:

* Tilsier ikke anamnestiske opplysninger eller bildediagnostiske eller andre undersøkelser origo, skal pasienten henvises til Pakkeforløp for metastaser med ukjent utgangspunkt

**Begrunnet mistanke om metastase i lungene – kriterier for henvisning til Pakkeforløp for metastaser med ukjent utgangspunkt**

* Foreligger radiologisk begrunnet mistanke om metastase og ingen kjent røykeanamnese, skal pasienten henvises til Pakkeforløp for metastaser med ukjent utgangspunkt

**Begrunnet mistanke om metastase i skjelett – kriterier for henvisning til Pakkeforløp for metastaser med ukjent utgangspunkt**

* Ved radiologisk suspekte skjelettmetastaser uten annet origo, skal pasienten henvises til Pakkeforløp for metastaser med ukjent utgangspunkt.

**Begrunnet mistanke om metastase i hjernen – kriterier for henvisning til Pakkeforløp for metastaser med ukjent utgangspunkt**

* Mistenkes ikke primær hjernesvulst eller lungekreft skal pasienten henvises til Pakkeforløp metastaser med ukjent utgangspunkt

**Begrunnet mistanke om malign pleuravæske, ascites, eller spinalvæske med eller uten verifiserte maligne celler ved cytologi – kriterier for henvisning til Pakkeforløp for metastaser med ukjent utgangspunkt**

* Ved funn av maligne celler i spinalvæske henvises pasienten til Onkologisk avdeling for nærmere utredning i Pakkeforløp for metastaser med ukjent utgangspunkt
* Viser ikke supplerende CT tegn til sannsynlig primærtumor intraabdominalt henvises pasienten til Pakkeforløp for metastaser med ukjent utgangspunkt

For mer informasjon – se her:

[Metastaser med ukjent utgangspunkt - Helsedirektoratet](https://www.helsedirektoratet.no/nasjonale-forlop/metastaser-med-ukjent-utgangspunkt)